kaerle etc. doen condt allen luyden nu ende naemaels wesende
dat wy ontfangen hebben die oetmoedige supplicatie van wouter
pauwels woenende in onse stadt van antwerpen arm scamel
arbeytere varende somtyden knaepschewyse te scepe inhoudende
hoe dat den xxiiiien dach der maent van meye lestleden hy ende gorys
raes zyn gegaen nae dbierhoot van antwerpen om aldaer te
werckene ende zekere meel uuyt eene scepe te helpen dragen omdaer
mede hueren cost te winnene ende op tselve hoot wesende soe zyn aen hen
beyden gecommen een geheeten bottelneel ende gielis zwaefken beyde
oyt arbeytere ende hebben met gestaerden moede tot henluyden geseegt
ghy en sult hier nyet wercken ghevende den selven tot dien vele snoode
woirden waerop de suppliant ende de voirs. goris raes hen wederom ter
antwoirden gaven seggende wanneer ghylieden op ons hoot ende
kaye compt om te werckene zoe en zuldy daer oyc nyet wercken ende zyn
alsoe de voirs. suppliant ende de voirs. goris raes om voirderen twist ende
geschil te scuwene vanden voirs. bierhoot gescheyden ende daernae te
wetene den eersten dach der maent van junio anno voirs. is gebeurt dat de
voirs. gielis zwaefken is gecomen op de hoye caye om aldaer te wercken
den welcken ziende de voirs. suppliant zeyde dese of gelycke woirden ghy en
sult oyck hier nyet wercken op dese caye want wij en mochten pot bierhoot
nyet wercken want ghy ons verboot daer te werckene zoe en zuldy ghy
hier oyc nyet wercken ten waere met rechte daerop de voirs. gielis
zeyde ic ben tevreden daer toe vuegende dese woirden wildy oyc anders
het es my al even eens ic en make van u egeen werck ende mits dien
hebben zy underlinge eenige kijfwoirden gehadt ende binnen
middelen tyden is aldaer gecomen een geheeten meeus baeck die
welcke seyde totten voirs. gielise ghy bloetsuypere maect u van hier
oft ic helpt u van hier ende mits dyen heeft de voirs. meeus vanstonden
aen zyn bleymes uuyt getrocken ende daer mede sloech naeden voirs.
gielisen maer en quetste den selven nyet ende track insgelycx de voirs.
suppliant zynen opstekere uuyt maer en heeft nyemant daer mede gequetst
maer den voirs. gielis met zynen opstekere gaf den voirs. meeuse een
scrabbe ontrent zynder kelen ende cort daernae zyn de voirs. suppliant de
voirs. gielis ende de voirs. meeus byde goede luyden daer tegewoirdich zynde
verre van malcanderen gescheyden ende heeft de voirs. suppliant zynen
opstekere inde scheyde gesteken sonder hem ennichssins meer strytvaer
te makene want zy geappaiseert waeren ende de voirs. suppliant nyet
wetende van eenigen voirderen gevechte soe heeft hy verstaen dat de
voirs. meeus is vander voirs. hoye caye gegaen oft geloopen tot int
veerstal aldaer hy den voirs. gielis heeft gevonden staende ende
heeft de voirs. meeus den voirs. gielisen aldaer eenen steken met zynen
weymes gegeven daer mede hy den selven heeft gequetst soe dat hy
vanden voirs. quetsuere tsanderdaechs is gestorven dwelc den voirs.
suppliant zeer hertelyck leet is ende hoewel de voirs. suppliant daerby
noch aen en es geweest daer de meeus is vanden voirs. hoye caye
gegaen oft geloopen tot in veerstal aldaer hy de voirs. gielis heeft
de voirs. meeus den voirs. gielisen den steeck heeft gegeven nyetemin
mits dien dat hy is geweest oirspronck vanden eersten kyfwoirden
soe beducht hem die voirs. suppliant dat hy ter saken voirscreven soude
mogen worden gepraempt ende gemolesteert ende mits dien en der$
hy nyet zekerlyck achter straten gaen noch zyn broot winnen hoe$
hy nae god recht ende redenen inden voirs. dootslach nyet gehouden en is
ende des hem wel getroest tegen de partie maer om meer der overzekert hy
soe heeft ons de voirs. suppliant oetmoedelyck gebeden hem onse gracie ende
genade hierop te willen extenderen ende verleenen waerom soe
eest dat wy desen aengesien geneycht wesende terbeden des voirs.
wouter pauwels suppliant ende hem willende in dit stuck prefereren
gracie ende misericordie voer strangheyt ende rigeur van justicien hebben
den selven suppliant inden gevalle alsboven quytgeschonden geremitteert
ende vergeven schelden quyte remitteren ende vergeven uuyt zunderlinge
gracien by desen onsen brieve tfeyt ende dootslach boven geruert voer soe vele
hij naer recht daer inne gehouden ende culpabel mach wesen mitgader
alle offensie ende bruecke corporele ende criminele daer inne hy ter cause
voirscreven mits dat daer aen cleven mach tegens ons ende justicie mesdae$
ende mesbruyct mach hebben ende hebben hem daeraf wedergestelt ende
gerestitueert stellen weder ende restitueren tot zynen goede name
fame ende geruchte in onsen voirs. lande ende hertoochdomme van brabant
ende allen anderen onsen landen ende heerlicheyden ende tot zynen onverbeurde
goeden indyen hij ennige onder ons heeft gelyck ende in ander manieren
zoe hij was voer de toecompst vanden voirs. feyte imponerende hierop $
eeuwich geswych onsen procureur generael in brabant ende allen anderen
onsen justicieren ende officieren wye zy zyn satisfactie ende beternisse
eerst ende voeral gedaen der partie geinteresseerde indyen die noch nyet
gedaen en zij ende eenige daer toe staet civilijck alleenlyck behoudel$
dat de voirs. suppliant gehouden sal zyn tvoirs. feyt tegen ons te beteren
civilyck naer gelegentheyt vander saken ende faculteyt van zyn goede$
met oyc te betaelen de costen van justicien hieromme alreede gedaen ende
te doene allet ter taxatien ende moderatien van onsen lieven ende
getruwen den cancellier ende luyden van onsen raede in brabant die
wij daer toe gecommitteert hebben en committeren mits desen ontbieden
daerom ende bevelen den selven onsen cancellier ende raedsluyden
dat voer hen geroepen die gene die daerom behoiren geroepen te zyne
zij procederen wel ende duechdelyck ter verificatie ende interinement
vandesen ende totter taxatie ende moderatie vanden voirs. amende ende
costen alsoe zy zullen bevinden behoirende welck interinement de voirs.
suppliant gehouden sal zyn te versueckene ende hem in persoene te
presenteren in onsen voirs. raede binnen eenen jaere naestcomende opte
pene van te verbeure deffect van desen ende dat gedaen ende
deselve civile boete ende costen van justicien getaxeert ende
betaelt zynde in handen vanden genen dien dat behoiren sal zy
onsen voirs. procureur general in brabant ende alle andere onse rechteren
justicieren officieren ende ondersaten iegewoirdige ende toecommende
# sy hieraf verantwordt
byden ontfanger vanden
exploiten
diendat aengaen sal moegen huere stedehouderen ende een yegelyck
van hen besundere soe hem toebehoiren sal doen laeten ende gedoogen
den voirs. suppliant van deser onsen iegewoirdiger gracien remissien ende pardoene
ende van alle den inhouden van desen inder vuegen ende manieren voere
verhaelt rustelyck vredelyck volcommelyck ende eeuwelyck genyeten
ende gebruycken sonder hem te doene noch te laeten geschieden nu
noch in toecomende tyden ennich hynder letsel oft moeyenisse aen lyve
noch aen goeden ter contrarien maer indyen zyn lyf oft ennige van
zynen goeden daerom gearresteert becommert oft belet waeren dat zy
die zetten ende stellen ter stont ende zonder vertreck tot geheelder
ende volcommender delivrancie want ons alsoe gelieft ende ten eynde
dat dit vast ende gestadich blyve tot eeuwygen dagen soe hebben
wy onsen zegel hieraen doen hangen behoudelyck in anderen dingen
onsen rechte ende eenen yegelycken anderen dessyns gegeven in
onser stadt van bruessele inde maent van novembri int jaer onsheeren
duysent vyfhondert ende achtendertich ende van onsen keyserycke
txixe ende van onsen rycken van castillien ende anderen txxiiie aldus
stont gescreven opte plycke byden keyser in zynen raede ende
geteekent boudewyns noch stont gescreven opte selve plycke
visa registrata
ghecollacionneert tegens
die originale brieven by my
decock